ธปท.คุมเข้มรูดปรื้ดคืนเงินถ้าถูกทักท้วง
ธปท.ออกประกาศดูแลบัตรเครดิต สั่งแบงก์คืนเงินทันทีหากผู้บริโภคทักท้วงไม่ได้สั่งซื้อ เริ่ม 1 ก.ค.นี้
7 พ.ค. 2556

ธปท.ออกประกาศดูแลบัตรเครดิต สั่งแบงก์คืนเงินทันทีหากผู้บริโภคทักท้วงไม่ได้สั่งซื้อ เริ่ม 1 ก.ค.นี้
นายสมบูรณ์ จิตเป็นธม ผู้อำนวยการอาวุโส ฝ่ายนโยบายความเสี่ยง ธนาคารแห่งประเทศไทย (ธปท.) ได้ออกหนังสือแจ้งธนาคารพาณิชย์และบริษัทที่ประกอบธุรกิจบัตรเครดิตที่ไม่ใช่สถาบันการเงิน (นันแบงก์) ทุกแห่ง ให้ปรับปรุงหลักเกณฑ์การให้บริการ เพื่อให้เป็นไปตามประกาศของสำนักงานคณะกรรมการคุ้มครองผู้บริโภค (สคบ.) ที่ออกประกาศใหม่ให้ธุรกิจบัตรเครดิตเป็นธุรกิจที่ควบคุมสัญญา เมื่อวันที่ 8 มี.ค.นี้ 
ธปท.จึงได้สั่งการให้ธนาคารและนันแบงก์ทุกแห่งต้องปฏิบัติตามประกาศ สคบ.ดังกล่าวว่า ในกรณีที่มีการเปลี่ยนแปลงเงื่อนไขสัญญาการใช้บัตรเครดิต อัตราดอกเบี้ย เบี้ยปรับ ค่าธรรมเนียม ค่าบริการ และค่าใช้จ่ายต่างๆ รวมทั้งหลักเกณฑ์หรือข้อสัญญาใดๆ เกี่ยวกับบัตรเครดิต ผู้ประกอบธุรกิจต้องแจ้งให้ผู้บริโภคทราบล่วงหน้าไม่น้อยกว่า 30 วันก่อนมีผลใช้บังคับ 
กรณีเร่งด่วนต้องแจ้งทางจดหมาย หรือประกาศทางหนังสือพิมพ์ล่วงหน้า 7 วันก่อนมีผลใช้บังคับ การแจ้งอัตราดอกเบี้ย ค่าธรรมเนียม และค่าใช้จ่ายต่างๆ ที่เกี่ยวข้องต้องแจ้งเป็นอัตราเปอร์เซ็นต์ต่อปีให้ผู้บริโภคทราบ
สำหรับกรณีผิดสัญญาต้องพักการใช้บัตรของผู้บริโภคเป็นการชั่วคราว ต้องระบุเหตุผลให้ชัดเจนเป็นการเฉพาะด้วยตัวอักษรสีแดง หรือตัวดำ หรือตัวเอนที่เห็นเด่นชัดกว่าข้อความทั่วไป 
ขณะเดียวกัน ผู้บริโภคมีสิทธิบอกเลิกสัญญาใช้บัตรเครดิตเมื่อใดและผ่านช่องทางลายลักษณ์อักษรหรือโทรศัพท์ก็ได้ และให้มีผลยกเลิกตามที่แจ้งในเวลาไม่เกิน 5 นาที นับแต่ได้รับแจ้ง โดยผู้บริโภคไม่ต้องรับผิดชอบในภาระหนี้ที่เกิดขึ้นภายหลังจากการแจ้ง